Lillian Glass, Ph.D., I Know What You’re Thinking: Using the Four Codes of Reading People to Improve Your Life

© 2002 by Lillian Glass

© 2016 by Editura POLIROM, pentru ediţia în limba română

www.polirom.ro

Editura POLIROM

Iaşi, B-dul Carol I nr. 4; P.O. BOX 266, 700506

Bucureşti, Splaiul Unirii nr. 6, bl. B3A, sc. 1, et. 1;

sector 4, 040031, O.P. 53

ISBN ePub: 978-973-46-6530-3

ISBN PDF: 978-973-46-6531-0

ISBN print: 978-973-46-6364-4

Coperta: Radu Răileanu

Pe copertă: © Breezo/Shutterstock.com

Această carte în format digital (e-book) este protejată prin copyright şi este destinată exclusiv utilizării ei în scop privat pe dispozitivul de citire pe care a fost descărcată. Orice altă utilizare, incluzând împrumutul sau schimbul, reproducerea integrală sau parţială, multiplicarea, închirierea, punerea la dispoziţia publică, inclusiv prin internet sau prin reţele de calculatoare, stocarea permanentă sau temporară pe dispozitive sau sisteme cu posibilitatea recuperării informaţiei, altele decât cele pe care a fost descărcată, revânzarea sau comercializarea sub orice formă, precum şi alte fapte similare săvârşite fără permisiunea scrisă a deţinătorului copyrightului reprezintă o încălcare a legislaţiei cu privire la protecţia proprietăţii intelectuale şi se pedepsesc penal şi/sau civil în conformitate cu legile în vigoare.

Lectura eco - un supererou al lumii moderne!

Versiune digitală realizată în colaborare cu Libris.ro

DR. LILLIAN GLASS este expertă în domeniul analizei comportamentului, limbajului trupului şi comunicării. În Statele Unite, apare frecvent la televiziune şi în presă. A fost invitată la posturi cunoscute de televiziune precum CNN, Fox News, MSNBC sau CNBC, participând la emisiunile Entertainment Tonight, 20/20, Good Morning America, Dr. Phil, Today Show şi multe altele. A susţinut prelegeri despre limbajul trupului şi minciună în cadrul mai multor departamente de poliţie americane, dar şi pentru FBI. Experienţa sa este apreciată şi în sfera legală, fiind consultant juridic, specialist în selectarea juraţilor şi expert judiciar în domeniul analizei comportamentului şi a vocii. Are o bogată experienţă ca mediator, fiind absolventă a Straus Institute for Dispute Resolution din cadrul Pepperdine University School of Law. Este autoarea mai multor cărţi, între care bestsellerul Toxic People (1997), Toxic Men (2012) şi The Body Language Advantage (2012). Lillian Glass îşi oferă serviciile publicului larg prin intermediul site-ului său www.drlillianglass.com, unde îi invită pe cei interesaţi să-i trimită fotografii şi înregistrări video pentru a le analiza. De aceeaşi autoare, la Editura Polirom a apărut volumul Limbajul trupului şi mincinoşii. Cum să detectezi minciunile care ţi se spun în fiecare zi (2014).

Dedic această carte regretatului meu tată Abraham Glass şi regretatului meu frate Manny M. Glass. Aceşti bărbaţi minunaţi şi geniali au fost adevăraţi maeştri în arta citirii oamenilor. Fie ca înţelepciunea lor, pe care v-o împărtăşesc acum şi vouă, să vă îmbogăţească viaţa aşa cum mi-a îmbogăţit-o mie, iar intuiţiile lor să vă dea aceeaşi înţelegere pătrunzătoare în privinţa celorlalţi pe care mi-au dat-o şi mie.

Mulţumiri

În primul rând aş dori să-i mulţumesc minunatei mele mame, Rosalie Glass, la fel de frumoasă pe dinăuntru pe cât este pe dinafară. Îi mulţumesc că m-a învăţat să fiu o bună observatoare. Îi sunt, de asemenea, recunoscătoare pentru vorbele bune şi grijulii şi pentru încurajarea constantă pe care mi-a dat-o pe parcursul scrierii acestei cărţi. Sunt cu adevărat binecuvântată.

Lui Lambear, căţeluşul meu Lhasa Apso, pentru vizitele lui dese care mi-au dăruit pauze de alint. Îi mulţumesc că mă face să zâmbesc, că îmi oferă intuiţie şi experienţă practică despre modul în care comunică animalele şi în care îi citesc pe ceilalţi.

Lui Tom Miller, editorul meu, fiindcă mi-a îngăduit să împărtăşesc această carte cu alţii.

Lui Marshall Klein, pentru sprijinul lui şi încrederea acordată.

Lui Marc Chamlin, reprezentantul meu legal, fiindcă îmi poartă mereu de grijă.

Regretatului dr. Paul Cantalupo, unul dintre cei mai apropiaţi prieteni ai mei şi responsabil în mare măsură pentru faptul că mi-am obţinut doctoratul în consiliere psihologică. Îi mulţumesc pentru că mi-a recunoscut talentele, pentru sprijinul incredibil şi înţelepciunea lui şi pentru lungile ceasuri petrecute discutând acest subiect captivant. Prietenia noastră nu va cădea niciodată în uitare şi va fi veşnic preţuită.

Şi tuturor oamenilor minunaţi pe care i-am întâlnit de-a lungul vieţii, care m-au influenţat şi au crezut în mine: vă mulţumesc din adâncul inimii. Nu vă pot spune cât de mult au însemnat pentru mine sprijinul şi vorbele voastre bune.

Partea întâi

Arta şi ştiinţa citirii persoanelor

Introducere

Pe vremea copilăriei mele, în Miami, eu şi tatăl meu, Abraham Glass, obişnuiam să jucăm un joc. Nici nu-mi trecea prin minte că acest joc avea să fie cheia succesului meu profesional. Tata mă ducea la cinema, unde înainte să înceapă filmul se dădeau întotdeauna un jurnal de ştiri şi un desen animat. După film, în drum spre Royal Castle, unde mâncam hamburgeri şi beam suc de mesteacăn dintr-o halbă îngheţată, îmi punea o întrebare: de pildă, cum se numea câinele din desenul animat. Dacă ştiam să-i spun, îmi cumpăra un cadou.

În timpul petrecut cu el am învăţat să fiu extrem de atentă la toate lucrurile din jur, conştientă de toţi cei pe care îi întâlneam şi de orice loc unde mergeam. Trebuia să fiu atentă, fiindcă în joc era un potenţial cadou.

De obicei, tata îmi cerea să-mi amintesc anumite amănunte: „Ce culoare avea rochia doamnei cutare? De ce era tristă persoana cutare? De cine ţi-a amintit bărbatul (sau femeia) cutare?”. Mă îndemna în permanenţă să fiu atentă la lumea din jur, obligându-mă să observ şi cel mai mărunt detaliu. Oriunde ne duceam, îmi arăta tot felul de chestii: culorile de pe ciocul unei păsări, o schimbare în direcţia vântului înaintea unei furtuni tropicale, mirosul unui gazon tuns proaspăt, gustul unui fruct suculent de mango bine copt… Darul său a fost acela de a mă învăţa să-mi ascut toate simţurile şi să fiu absolut conştientă de viaţa din jurul meu.

De la o vârstă fragedă, am fost pregătită pentru ceea ce a devenit, în cele din urmă, profesia mea. Am fost atât de fascinată de acest studiu, încât pe parcursul anilor de educaţie formală am învăţat cât de mult am putut. Tata m-a pregătit să mă descurc bine ca elevă, ceea ce m-a ajutat să obţin două doctorate, unul în consiliere psihologică şi altul în tulburări de comunicare. Pe parcursul anilor de şcoală am învăţat ceea ce trebuia pentru a-i ajuta pe alţii în orice aspect privitor la îmbunătăţirea abilităţilor de comunicare.

Analizarea calităţilor verbale şi vocale poate oferi o viziune pătrunzătoare asupra sănătăţii mintale a unei persoane. Viteza cu care vorbeşte o persoană, înălţimea, volumul, calitatea vocii, stridenţa, cât de multe sau cât de puţine spune persoana respectivă, toate aceste elemente pot servi ca barometru exact pentru a determina starea sa emoţională şi, alternativ, caracteristicile personalităţii sale.

Lucrările a numeroşi antropologi, inclusiv cercetarea populară efectuată de Desmond Morris şi alţii, a oferit elementele esenţiale pentru înţelegerea expresiei faciale în vederea unei mai bune înţelegeri a comunicării umane. Aceste informaţii ne ajută să înţelegem mai bine comportamentul oamenilor, ceea ce ne oferă o intuire mai profundă a caracterului lor. De asemenea, literatura privitoare la limbajul trupului şi la modul în care se comportă oamenii ne oferă o cale de înţelegere complet diferită de simpla ascultare a cuvintelor rostite de ei.

Dacă, de-a lungul timpului, o persoană e analizată cu regularitate din perspectiva tuturor celor patru modalităţi – trup, chip, voce şi tipare verbale –, ceilalţi pot descifra cu exactitate tipurile de personalitate cele mai potrivite sau nepotrivite pentru persoana respectivă. Observând adevărata esenţă a oamenilor prin intermediul acestor patru modalităţi de comunicare, ne vom percepe mai bine pe noi înşine şi vom fi mai capabili să stabilim de cine ar trebui să ne apropiem şi pe cine să respingem pentru a ne îmbunătăţi calitatea propriei vieţi.

Tehnica expusă în această carte se bazează pe mai bine de două decenii de colectare de date empirice de la miile de clienţi pe care i-am ajutat să-şi îmbunătăţească abilităţile de comunicare. Aceştia provin din toate categoriile sociale şi toate segmentele de vârstă, inclusiv persoane cu tulburări psihice sau emoţionale ori persoane cu dizabilităţi. Printre ei s-au numărat însă şi indivizi extrem de înzestraţi, sănătoşi mintal şi echilibraţi, atleţi, medici, terapeuţi, gospodine, afacerişti, avocaţi şi politicieni. Am lucrat, de asemenea, cu personalităţi proeminente din lumea show-business-ului, printre care Dustin Hoffman, Julio Iglesias, Andy Garcia, Dolly Parton, Ben Vereen, Nicolas Cage, Sean Connery, Keanu Reeves, Rene Russo, Melanie Griffith şi Marlee Matlin.

Clienţii mei au învăţat să comunice mai eficient, să îşi îmbunătăţească apariţiile publice, să îşi optimizeze calitatea vocii, să îşi rectifice tiparele verbale nesatisfăcătoare, să înveţe un accent, să modifice un dialect şi să câştige mai multă încredere în sine. Au devenit comunicatori mai buni atât în relaţiile profesionale, cât şi în cele personale.

În cazul celor din Beverly Hills şi New York cu care am lucrat am examinat nu doar modul de a vorbi, ci întreaga persoană. Evaluându-le din cap până-n picioare, elaborând un diagnostic şi un plan de atac, le-am examinat orice defect de vorbire, modul în care îşi ţineau capul, expresiile faciale, contactul vizual, modul de a păşi, de a sta pe scaun sau în picioare. I-am ascultat cu băgare de seamă şi am analizat fiecare amănunt din ceea ce spuseseră şi cum spuseseră.

Am observat mişcările faciale şi corporale ale clienţilor mei, postura şi comportamentul lor. Am constatat că anumite combinaţii între aceste elemente ale limbajului vocal, verbal, corporal şi facial sunt compatibile cu anumite tipuri de personalitate. Au apărut tipare şi astfel am putut distinge paisprezece profiluri de personalitate.

Atenţia acordată manifestării exterioare a clienţilor mei mi-a conferit o asemenea pătrundere în fiinţa lor lăuntrică încât mulţi au început să creadă că am puteri paranormale. Cum altfel aş fi putut şti atât de multe despre ce simţeau sau ce îi obseda psihologic, deşi nu îşi verbalizau supărările?

Analizându-le conduita exterioară şi modul de a vorbi, am reuşit să le evaluez personalitatea şi să formulez o opinie exactă despre ce se petrecea înlăuntrul lor. După cum conţinutul vorbelor spuse de cineva şi modul în care sunt rostite dezvăluie adevărul, la fel, trupul şi faţa nu mint. Puteam spune ce se petrecea psihologic cu clienţii mei doar ascultând şi observând. Puteam spune extrem de multe doar după felul cum stăteau pe scaun ori se uitau la mine.

Clienţii mei erau uimiţi adesea de revelaţiile care apăreau pe parcursul şedinţelor. Un asemenea client, Dan, un afacerist foarte prosper în vârstă de 48 de ani, a rămas înmărmurit când i-am spus că aveam senzaţia că în copilărie fusese abuzat probabil de tatăl său, fiindcă mustea de furie. Nu-i venea să creadă că-i ştiam secretul, pentru că nu-l spusese nimănui. Însă mie mi se păruse absolut evident observându-i sistematic maxilarul încordat, tonurile glotale dure de la începutul cuvintelor, ticurile şi nuanţele fizice manifestate ori de câte ori se referea la tatăl său. Procesul de examinare detaliată a comportamentului exterior al lui Dan mi-a permis să-i percep comportamentul interior.

Forţa acestei tehnici mi-a îngăduit să scrutez caracterul şi personalitatea unui om – să anticipez evenimente viitoare. Mi-a permis să evaluez personalitatea clienţilor şi să le ofer o reţetă conţinând elementele necesare pentru a-şi îmbunătăţi comportamentul, astfel încât să nu se blocheze în situaţii defavorabile.

Ted, un manager de restaurant în vârstă de 37 de ani, îngăima tot timpul şi glasul tindea să i se stingă spre sfârşitul propoziţiilor. Avea o voce piţigăiată pentru statura lui impunătoare de 1,90 m, iar când i se punea o întrebare se uita la pantofi. Când era întrebat despre familia lui, evita contactul vizual, se încovoia, îşi lăsa capul în jos şi abia dacă îl mai auzeai.

L-am întrebat de când nu-şi mai văzuse copiii. A cedat imediat şi mi-a spus cu lacrimi în ochi că de ani buni nu ştia nimic de ei. I-am zis că prima prioritate era să angajeze un detectiv particular care să-l ajute să-şi găsească copiii, având în vedere că acesta era motivul real al problemelor lui de vorbire. Pentru ca vocea lui să sune ca a unui bărbat responsabil, trebuia mai întâi să acţioneze ca un bărbat responsabil.

Tiparul verbal şi mişcările corpului oglindeau nesiguranţa lui Ted, lipsa respectului de sine şi ruşinea vie pe care o simţea fiindcă îşi abandonase copiii. În cele din urmă, Ted mi-a urmat sfatul. A angajat un detectiv particular care i-a găsit copiii, iar Ted şi-a refăcut relaţia apropiată cu ei.

La scurtă vreme după ce s-a regăsit cu cei dragi, vocea i-a coborât automat cu două octave şi răsuna când vorbea. Glasul nu-i mai pierea la sfârşitul propoziţiilor. Nu-şi mai lăsa capul în jos când vorbea. Ceea ce îi spusesem la prima noastră şedinţă se adeverise.

La fel de satisfăcător a fost să încurajez clienţi celebri înainte de afirmarea lor ca staruri. Le-am perceput potenţialul câştigător în funcţie de prestaţia verbală, vocală şi din perspectiva limbajului corporal şi facial.

Printre ei s-a numărat şi actorul Andy Garcia. Am simţit că avea să ajungă un mare star din clipa în care a intrat în biroul meu. Avea un mers încrezător, o strângere de mână fermă şi un contact vizual excelent; avea darul vorbirii, era echilibrat, elegant, hotărât şi concentrat. Le avea, cum se zice la Hollywood. Este o calitate câştigătoare care îţi trezeşte atenţia când vorbeşte persoana respectivă. Carisma e legată de ceea ce spui, cum o spui şi cum arăţi când o spui, toate împreună. Limbajul trupului şi cel al feţei sunt pe aceeaşi linie, iar oamenilor le place ce văd şi aud. Este un fel de electricitate care deschide uşi datorită modului cum se prezintă asemenea persoane şi felului în care se simt ceilalţi în prezenţa lor. Pe parcursul acestei cărţi îţi voi arăta cum să îi citeşti pe cei care le au.

Acum câţiva ani, Newsweek mi-a cerut să interpretez ce încercau să spună de fapt superstaruri ca Tina Turner, Helen Hunt şi Sharon Stone în imaginile apărute pe copertele revistelor de top ale ţării. Deşi toate aceste femei aveau posturi similare, cu mâinile în şolduri, mesajele afişate prin intermediul fotografiilor erau foarte diferite. Mesajul lui Sharon Sone ţipa: „Sunt sexy, vino să mă iei”, pe când mesajul lui Helen Hunt reflecta un ton informal – „Hei, sunt una de-a voastră”. Mesajul Tinei Turner afirma puterea feminină.

Într-un articol scris pentru revista Redbook a trebuit să „citesc” fotografiile mai multor celebrităţi şi să dau un feedback despre situaţia relaţiilor lor. Un set de fotografii îi înfăţişa pe Tom Hanks şi soţia lui, Rita Wilson. Păreau să se simtă minunat privindu-se în ochi cu dragoste şi grijă unul pentru celălalt. Se sprijineau unul de altul ca un cuplu adevărat, ceea ce şi erau, bineînţeles. Păreau să se preţuiască reciproc, fapt oglindit cu siguranţă de mariajul lor de aproape 15 ani.

În Ştiu ce gândeşti îţi voi demonstra că puterea de a afla adevărul este ceva ce poate învăţa oricine. Nu e rezervată privilegiaţilor, celor cu puteri paranormale, celor foarte educaţi sau intuitivi. E pentru toată lumea. Îţi voi da informaţii despre cum să evaluezi cu acurateţe orice situaţie, ceea ce îţi va optimiza viaţa personală şi profesională.

Îţi voi da posibilitatea de a estima cât de bine îi citeşti pe ceilalţi, apoi cât de bine te citeşti pe tine însuţi. Vei învăţa să descifrezi fiecare dintre cele patru coduri ale comunicării: codul verbal, codul vocal, codul trupului şi codul facial. Vei învăţa exerciţii care te vor ajuta să îţi utilizezi mai bine abilitatea de a-i citi pe alţii. Apoi vei descoperi cum să integrezi fiecare cod într-un anumit Profil de Personalitate, astfel încât să-ţi vină mai uşor să identifici persoanele având trăsături care te influenţează, pozitiv sau negativ.

Această carte îţi poate schimba literalmente viaţa, deoarece cuprinde tehnicile pe care clienţii mei le-au utilizat cu atât de mult succes. Ca şi în cazul lor, te va ajuta să devii mult mai atent şi sigur, astfel încât să nu faci prea multe greşeli în părerile pe care ţi le formezi despre alţii. Te va ajuta să gândeşti mai limpede pe măsură ce înveţi să te încrezi în propriile instincte şi să faci alegeri mai bune în relaţiile cu oamenii, îmbogăţindu-ţi astfel toate aspectele vieţii.

Capitolul 1

Testul „Cât de bine îi citesc pe ceilalţi?”

În scopul de a-ţi evalua nivelul abilităţilor esenţiale de comunicare necesare pentru a discerne adevărul, trebuie să îţi examinezi mai întâi capacităţile curente.

Următorul test te va ajuta să descoperi unde te situezi în cunoaşterea propriei persoane şi a celorlalţi. Poate ai abilitatea de a citi fiecare nuanţă exprimată de cineva. Poate eşti capabil să o foloseşti în propriul avantaj, astfel încât rareori te înşeli în aprecierea cuiva. Poate ai sau poate nu ai capacitatea de a înfrunta o persoană pe care ai citit-o pentru că îţi este teamă să nu complici situaţia ori să faci valuri. Poate crezi că pentru tine e mai important să fii plăcut decât să-ţi păstrezi integritatea neştirbită. Poate eşti tipul de persoană care nu e capabilă să citească indiciile ori eşti atât de pe dinafară încât ai ajuns o ţintă ambulantă a relaţiilor nocive.

Testul e structurat anume pentru a te ajuta să afli dacă ştii deja să-i citeşti pe ceilalţi şi cât de bine poţi îndeplini această sarcină.

Răspunde la fiecare întrebare alegând „adevărat” sau „fals”. Răspunde sincer. Primul lucru care îţi vine în minte e de obicei răspunsul corect, aşa că nu te corecta.

1.

De fiecare dată când ies din casă sunt absolut conştient de oamenii din jurul meu.

ADEVĂRAT ______

FALS ______

2.

Când merg pe stradă ştiu întotdeauna dacă cineva merge în spatele meu sau alături de mine.

ADEVĂRAT ______

FALS ______

3.

Primul lucru pe care îl observ la o persoană e faţa.

ADEVĂRAT ______

FALS ______

4.

Remarc întotdeauna îmbrăcămintea unei persoane.

ADEVĂRAT ______

FALS ______

5.

Mă întreb întotdeauna de ce nu mă încântă o anumită persoană sau o situaţie.

ADEVĂRAT ______

FALS ______

6.

Observ imediat ceva ce nu îmi place la comportamentul cuiva şi îmi formez o părere despre persoana respectivă.

ADEVĂRAT ______

FALS ______

7.

Nu sunt surprins când impresia mea iniţială se dovedeşte corectă.

ADEVĂRAT ______

FALS ______

8.

Dacă nu-mi place de cineva, nu ignor niciodată ceea ce simt cu adevărat faţă de persoana respectivă.

ADEVĂRAT ______

FALS ______

9.

Dacă nu-mi place de cineva, mă opresc şi analizez de ce mă scoate din sărite persoana respectivă.

ADEVĂRAT ______

FALS ______

10.

Dacă îmi place de cineva, adeseori mă gândesc de ce îmi place persoana respectivă.

ADEVĂRAT ______

FALS ______

11.

Dacă o persoană pe care tocmai am cunoscut-o îmi displace fără un motiv anume, nu ignor sentimentele respective şi nici nu le pun pe seama faptului că am o zi proastă.

ADEVĂRAT ______

FALS ______

12.

Îmi amintesc aproape tot ce îmi spun oamenii.

ADEVĂRAT ______

FALS ______

13.

Când vorbesc cu oamenii sunt foarte atent la expresiile lor faciale.

ADEVĂRAT ______

FALS ______

14.

Ascult atent tonul vocii, astfel încât îmi dau seama tot timpul cum se simt oamenii atunci când îmi vorbesc.

ADEVĂRAT ______

FALS ______

15.

Nu sunt credul; nu cred tot ce îmi spun oamenii.

ADEVĂRAT ______

FALS ______

16.

Mă îndoiesc de oameni şi îi fac răspunzători pentru cuvintele lor, cerându-le să se explice, mai ales când nu sunt de acord cu ei.

ADEVĂRAT ______

FALS ______

17.

De obicei îmi dau seama dacă cineva mă minte sau denaturează adevărul.

ADEVĂRAT ______

FALS ______

18.

Îmi dau întotdeauna seama dacă cineva e furios.

ADEVĂRAT ______

FALS ______

19.

Îmi dau întotdeauna seama dacă cineva e trist.

ADEVĂRAT ______

FALS ______

20.

Îmi dau întotdeauna seama dacă unei persoane îi este frică.

ADEVĂRAT ______

FALS ______

21.

Îmi dau întotdeauna seama când cineva e nervos pe mine.

ADEVĂRAT ______

FALS ______

22.

Îmi dau întotdeauna seama dacă cineva mă iubeşte.

ADEVĂRAT ______

FALS ______

23.

Îmi dau întotdeauna seama dacă cineva e fericit.

ADEVĂRAT ______

FALS ______

24.

Îmi dau întotdeauna seama dacă cineva nu mă înghite.

ADEVĂRAT ______

FALS ______

25.

Îmi dau întotdeauna seama dacă cineva e surprins.

ADEVĂRAT ______

FALS ______

26.

Îmi dau întotdeauna seama dacă cineva e cinstit cu mine.

ADEVĂRAT ______

FALS ______

27.

Îmi dau întotdeauna seama dacă cineva e indiferent.

ADEVĂRAT ______

FALS ______

28.

Îmi dau seama dacă cineva se plictiseşte atunci când îi vorbesc.

ADEVĂRAT ______

FALS ______

29.

Într-o vizită, ştiu întotdeauna când prezenţa mea nu mai e dorită.

ADEVĂRAT ______

FALS ______

30.

De obicei mă ţin departe de anumite persoane care mi-ar putea aduce necazuri.

ADEVĂRAT ______

FALS ______

31.

De obicei memorez cum stau, umblă sau se comportă oamenii, în caz că va trebui să îi descriu cuiva.

ADEVĂRAT ______

FALS ______

32.

Îmi amintesc exact cum suna vocea unei persoane în momentul când mi-a relatat o anumită poveste.

ADEVĂRAT ______

FALS ______

33.

Nu mi-e prea greu să-mi amintesc incidente din trecut şi cum m-am simţit când am trecut prin experienţele respective.

ADEVĂRAT ______

FALS ______

34.

Îmi pot aminti cu uşurinţă tiparul verbal al unei persoane pe care am cunoscut-o recent.

ADEVĂRAT ______

FALS ______

35.

Dacă trebuie să descriu felul în care vorbeşte cineva, pot să mi-l amintesc şi să îl descriu altora cu uşurinţă.

ADEVĂRAT ______

FALS ______

36.

Chiar dacă nu am fost ameninţat sau provocat explicit, mi s-a întâmplat să mă tem ori să nu mă simt în largul meu în preajma unei persoane pe care tocmai am cunoscut-o.

ADEVĂRAT ______

FALS ______

37.

Când sunt în vacanţă tind să observ lucruri pe care alţii nu par să le vadă.

ADEVĂRAT ______

FALS ______

38.

Adeseori sunt primul care reperează un lucru.

ADEVĂRAT ______

FALS ______

39.

Sunt imbatabil când e vorba să-mi amintesc cu exactitate cuvintele pe care mi le-a spus cineva.

ADEVĂRAT ______

FALS ______

40.

De obicei îmi amintesc cum să ajung undeva, chiar dacă nu am fost decât de câteva ori în locul respectiv.

ADEVĂRAT ______

FALS ______

41.

Mi-e uşor să-mi exprim emoţiile.

ADEVĂRAT ______

FALS ______

42.

Nu mă deranjează să le arăt celorlalţi că sunt furios.

ADEVĂRAT ______

FALS ______

43.

Mi-e uşor să exprim dragoste şi afecţiune.

ADEVĂRAT ______

FALS ______

44.

Sunt conştient de toate sentimentele mele.

ADEVĂRAT ______

FALS ______

45.

Sunt foarte atent la gustul, textura şi consistenţa alimentelor pe care le consum.

ADEVĂRAT ______

FALS ______

46.

Mi se ciulesc urechile când cineva spune ceva deplasat.

ADEVĂRAT ______

FALS ______

47.

Arareori ignor un compliment nesincer sau o remarcă tăioasă şi ridic imediat problema a ceea ce vrea să spună de fapt persoana respectivă.

ADEVĂRAT ______

FALS ______

48.

Când mă entuziasmează ceva, adesea râd în hohote, dansez de emoţie sau vorbesc tare.

ADEVĂRAT ______

FALS ______

49.

Când ceva nu mi se pare în regulă, observ repede o reacţie fizică – o senzaţie de încordare în gât sau stomac.

ADEVĂRAT ______

FALS ______

50.

Tind să transpir intens când ceva nu mi se pare în regulă ori sunt foarte tensionat.

ADEVĂRAT ______

FALS ______

51.

Observ că tind să mănânc prea mult sau prea puţin atunci când mă supără ceva pe plan emoţional.

ADEVĂRAT ______

FALS ______

52.

Chiar dacă alţii sunt entuziaşti în legătură cu ceva, tind să nu mă las influenţat de presiunea socială.

ADEVĂRAT ______

FALS ______

53.

Îmi dau întotdeauna seama dacă am supărat pe cineva.

ADEVĂRAT ______

FALS ______

54.

Îmi dau întotdeauna seama dacă cineva mă place sincer.

ADEVĂRAT ______

FALS ______

55.

Pot descrie întotdeauna foarte amănunţit aspectul şi înfăţişarea cuiva.

ADEVĂRAT ______

FALS ______

56.

Dacă persoanele sunt incoerente în afirmaţii, frecvent le atrag atenţia asupra acestui fapt.

ADEVĂRAT ______

FALS ______

57.

Dacă bănuiesc că cineva nu spune adevărul, continui să pun întrebări detaliate persoanei respective.

ADEVĂRAT ______

FALS ______

58.

Întotdeauna îmi amintesc prima impresie pe care mi-a făcut-o cineva.

ADEVĂRAT ______

FALS ______

59.

Îmi dau întotdeauna seama în ce dispoziţie e cineva.

ADEVĂRAT ______

FALS ______

60.

Sunt pe deplin conştient când cineva spune ceva care nu se potriveşte cu expresia feţei sale sau cu limbajul trupului său.

ADEVĂRAT ______

FALS ______

Calcularea punctajului

După ce ai făcut testul, acordă-ţi un punct pentru fiecare răspuns marcat „adevărat”. Acordă-ţi 0 puncte pentru fiecare răspuns „fals”. Socoteşte punctajul total.

Interpretarea răspunsurilor

Acordă-ţi un punct pentru fiecare răspuns „adevărat”, apoi citeşte ce dezvăluie scorul obţinut despre abilitatea ta de a-i citi pe ceilalţi.

60 de puncte: eşti perfect conştient

Dacă ai răspuns cu „adevărat” la toate întrebările de mai sus, felicitări! Înseamnă că eşti perfect conştient şi te cunoşti foarte bine. De asemenea, îi cunoşti bine şi pe alţii şi lumea din jur. Probabil faci puţine greşeli în ceea ce priveşte aprecierea oamenilor. De obicei pari să faci ceea ce trebuie. Valorile tale morale şi etice sunt intacte şi îţi pasă cu adevărat de ceilalţi.

Nu iei oamenii după aparenţe. În schimb, îi judeci cu acurateţe. Tinzi să fii o fiinţă sensibilă şi grijulie, înclinată să privească în profunzime şi să-i vadă pe oameni aşa cum sunt în realitate. Tinzi să fii un câştigător, un lider. Ai potenţialul de a aduce un aport semnificativ societăţii.

Chiar dacă ai obţinut punctajul maxim, mai ai de muncă. E esenţial să îţi optimizezi şi să îţi reglezi fin abilităţile extrem de sensibile în citirea celorlalţi.

40-59 de puncte: ai instincte bune

Acest scor indică faptul că ai instincte bune în cele mai multe privinţe, însă uneori îţi vine să-ţi reproşezi ori să-ţi smulgi părul din cap fiindcă nu te încrezi în propria intuiţie. Tinzi să fii sever cu tine însuţi când ai făcut ceva deşi ştiai foarte bine că urmările vor fi rele. Eşti un pic prea critic cu tine însuţi. Însă de cele mai multe ori tinzi să ai o percepţie bună de sine şi te placi sincer.

Trebuie să îţi devină şi mai clar că situaţiile în care ai dreptate sunt mult mai multe decât cele în care greşeşti. Trebuie să explorezi mai adânc aspectele care ţin de stima de sine şi încrederea în sine şi să îţi exersezi abilităţile de lider. În sfârşit, trebuie să explorezi aspectele legate de luarea angajamentelor. Rezolvă problema răzgândirii în diverse situaţii şi încearcă să nu te abaţi de la deciziile iniţiale.

Fii sigur că ceea ce faci în viaţă te mulţumeşte întâi de toate pe tine şi abia apoi pe ceilalţi. Trebuie să cercetezi îndeaproape ce vrei să faci, nu ceea ce crezi că ar trebui să faci. Nu îţi înăbuşi emoţiile. Treci dincolo de suprafaţă atunci când cunoşti oameni noi. Pune mai multe întrebări clare pentru a descoperi cine sunt în realitate şi ce cred ei cu adevărat. Depune mai multe eforturi pentru a intra în contact cu ceea ce se întâmplă în jurul tău.

39-20 de puncte: eşti precaut

Eşti tipul de persoană care apreciază precauţia şi nu vrea să facă valuri. Deteşti confruntarea şi îţi place statu-quo-ul. Te stânjeneşte să ceri oamenilor diverse lucruri ori să te faci cunoscut cuiva. Nu suporţi să ieşi în evidenţă, pentru că te jenează. Îţi place să-i faci pe toţi să se simtă în largul lor. Preferi mai degrabă să-i faci pe alţii să se simtă în largul lor şi să te simţi tu incomod decât să se simtă ceilalţi stânjeniţi. Cooperezi, iar dacă ceva pare în neregulă, de obicei ignori senzaţia şi continui, de multe ori spre regretul tău. Totuşi, foarte probabil nu vei spune nimic, ci vei ţine totul în tine, suferind în tăcere.

Lectura acestei cărţi şi absorbirea conţinutului său îţi vor schimba fără îndoială viaţa în bine. Vei câştiga încredere în tine şi nimeni nu va fi în stare să te păcălească. Vei învăţa să ai încredere în tine, ceea ce îţi va permite să ştii în cine altcineva să te încrezi. Vei avea un set de reguli şi linii directoare de la care nu te vei abate, ceea ce te va face să te simţi mai sigur şi mai încrezător în relaţiile cu alţii.

Dacă urmezi sfaturile din aceste pagini, majoritatea persoanelor pe care deja le cunoşti vor începe să observe că arăţi mult mai bine şi că te-ai schimbat. Vor începe să-ţi perceapă noua personalitate cu mai multă stimă şi încredere în sine.

0-19 puncte: ai nevoie de ajutor!

Ai nevoie disperată de ajutor. Probabil ai făcut multe greşeli în viaţă – mult prea multe – fiindcă ai avut mereu ochelari de cal. Din păcate, asta a făcut să devii o ţintă uşoară pentru alţii. Tinzi să fii genul de persoană cu o fire tăcută şi maleabilă, o persoană care ia multe lucruri drept bune. Pe de altă parte, poţi ajunge la cealaltă extremă – o persoană care face mult zgomot şi este atât de absorbită de sine încât ratează semnalele celorlalţi.

Dacă eşti genul care face aceste greşeli, tipul tău de sensibilitate care se lasă „dusă de val” te face mai degrabă o persoană care îi urmează pe alţii decât un lider. Din nefericire, cei pe care-i urmezi nu te conduc întotdeauna cu înţelepciune. Foarte probabil ai fost înşelat şi folosit de multe ori, însă nu ai tins niciodată să înveţi din propriile greşeli. Ai ajuns să crezi că Legea lui Murphy – dacă ceva poate merge prost, va merge prost – e un stil de viaţă pentru tine.

Dacă eşti genul vorbăreţ, eşti prea ocupat să faci zgomot şi de aceea nu eşti atent şi nu-i citeşti cu exactitate pe alţii. Iată de ce pari să comiţi o mulţime de greşeli îngrozitoare.

Trebuie să devii mai conştient de lumea din jur şi de modul cum te integrezi în ea. Trebuie să îţi revizuieşti sistemul de opinii cât mai curând cu putinţă, în special modul în care te vezi pe tine însuţi şi lumea. Trebuie să nu mai fii atât de cufundat în propriile gânduri şi cu capul în nori; în schimb, ieşi şi cunoaşte oamenii de pe autostrada vieţii. Citirea acestei cărţi ar trebui să fie o prioritate în viaţa ta. În felul acesta, poţi să eviţi multe amărăciuni şi să îţi schimbi spectaculos viaţa, astfel încât Legea lui Murphy să nu mai fie niciodată valabilă pentru tine.